b'\n_START_ARTICLE_\nErnie Davis\n_START_PARAGRAPH_\nErnie Davis (14. joulukuuta 1939 New Salem, Fayette County, Pennsylvania \xe2\x80\x93 18. toukokuuta 1963 Cleveland, Ohio) oli yhdysvaltalainen amerikkalaisen jalkapallon pelaaja. H\xc3\xa4n voitti vuoden 1961 Heisman Trophyn. H\xc3\xa4n oli ensimm\xc3\xa4inen afroamerikkalainen pelaaja, jolle my\xc3\xb6nnettiin kyseinen palkinto._NEWLINE_Yli 50 yliopistoa tarjosi Davisille stipendi\xc3\xa4 aikana, jolloin ne olivat afroamerikkalaisille tiukassa. H\xc3\xa4n p\xc3\xa4\xc3\xa4tti seurata Syracusen yliopistossa idoliaan Jim Brownia, jonka urheilulehti The Sporting News valitsi vuonna 1999 kaikkien aikojen amerikkalaisen jalkapallon ammattilaispelaajaksi. Syracusessa Davis sai kannettavakseen Brownin numeron 44 paidan. Lukuisten voittojen ja murskattujen yliopistosarjaenn\xc3\xa4tysten kautta Davisista tuli NFL:n ykk\xc3\xb6svaraus (ensimm\xc3\xa4inen afroamerikkalainen ykk\xc3\xb6svaraus) 1962. Varauksen teki Washington Redskins, mutta Davis kaupattiin heti Cleveland Brownsiin, jossa Jim Brownkin pelasi._NEWLINE_Davis ei kuitenkaan pelannut yht\xc3\xa4\xc3\xa4n ammattilaisottelua, sill\xc3\xa4 h\xc3\xa4n sairastui kes\xc3\xa4ll\xc3\xa4 1962 akuuttiin myelooiseen leukemia, johon h\xc3\xa4n kuoli toukokuussa 1963 vain 23-vuotiaana. H\xc3\xa4nelle my\xc3\xb6nnettiin vuonna 1979 postuumisti paikka College Football Hall of Famessa. Ernie Davis Middle School on h\xc3\xa4nen mukaansa on nimetty koulu Elmirassa Chemungin piirikunnassa New Yorkissa, jonne h\xc3\xa4n muutti 12-vuotiaana ja jossa h\xc3\xa4nen lahjansa amerikkalaiseen jalkapalloon k\xc3\xa4viv\xc3\xa4t ilmi. Davis on haudattu paikkakunnan Woodlawnin hautausmaalle._NEWLINE_Robert C. Gallagherin kirjaan Ernie Davis: The Elmira Express perustuva Hollywood-elokuva Express - Ernie Davisin tarina (engl. The Express) vuodelta 2008 kertoo Ernie Davisin el\xc3\xa4m\xc3\xa4ntarinan. Elokuvassa Davisia n\xc3\xa4yttelee Rob Brown. Syracuse Orangen p\xc3\xa4\xc3\xa4valmentaja Ben Schwartzwalderia n\xc3\xa4yttelee Dennis Quaid.'